Netumbo Nandi-Ndaitwah

**Ndemupelila Netumbo Nandi-Ndaitwah** (født 1952), med kallenavnet **NNN**, er en namibisk politiker som har vært Namibias femte og nåværende president siden 21. mars 2025. Hun er landets første kvinnelige president. Tidligere var hun landets tredje visepresident under president Nangolo Mbumba mellom 2024 og 2025. Hun har hatt en rekke høytstående politiske og ministerielle stillinger, samt ulike verv innen SWAPO-partiet og dets regjering, gjennom en sammenhengende periode på 57 år.

Hun var den første kvinnelige presidentkandidaten for SWAPO (South West Africa People's Organisation) i 2024. I 2017 ble Nandi-Ndaitwah valgt til visepresident i SWAPO, som den første kvinnen i denne stillingen. Før hun nådde topplederposisjonen, var hun visestatsminister i Namibia fra 2015 til 2024, minister for internasjonale relasjoner og samarbeid fra desember 2012 til 2015, og miljø- og turismeminister fra mars 2010 til desember 2012. Hun har lenge vært medlem av Nasjonalforsamlingen.

## Tidlig liv og utdanning
Netumbo Nandi ble født 29. oktober 1952 av Justina Nekoto Shaduka-Nandi og Petrus Nandi i Onamutai i Sørvest-Afrika, i dag nær grensen mellom Ohangwena-regionen og Oshana-regionen i Namibia. Faren hennes var anglikansk prest. Hun er den niende av tretten barn. Ndaitwah fikk sin utdanning ved St. Mary’s Mission i Odibo.

Nandi-Ndaitwah ble politisk aktiv som tenåring og sluttet seg til SWAPO allerede 14 år gammel. Hun ble snart leder for SWAPOs ungdomsorganisasjon, hvor hun arbeidet for å få slutt på Sør-Afrikas okkupasjon. Hun ble etter hvert et mål for opposisjonen, noe som tvang henne til å gå i skjul. 

I 1973 dro Nandi-Ndaitwah i eksil og sluttet seg til SWAPO-medlemmer i Zambia. Hun arbeidet ved SWAPOs hovedkvarter i Lusaka fra 1973 til 1975, og studerte deretter ved Lenin Higher Komsomol School i Sovjetunionen fra 1975 til 1976. Hun fullførte et diplom i arbeid og praksis innen den kommunistiske ungdomsbevegelsen. I 1987 tok hun et videreutdanningsdiplom i offentlig administrasjon og ledelse ved Glasgow College of Technology i Storbritannia, og i 1988 tok hun enda et videreutdanningsdiplom i internasjonale relasjoner ved Keele University, også i Storbritannia. I 1989 tok Nandi-Ndaitwah en mastergrad i diplomatiske studier, også ved Keele University.

Etter valget i november 2024 ble hun tildelt en æresdoktorgrad i diplomati og offentlig arbeid fra Universitetet i Dar-es-Salaam.

## Politisk karriere

Netumbo Nandi-Ndaitwah var SWAPOs stedfortredende representant i Zambia fra 1976 til 1978, og deretter hovedrepresentant i Zambia fra 1978 til 1980. Fra 1980 til 1986 var hun SWAPOs hovedrepresentant i Øst-Afrika, med base i Dar es Salaam. Hun var medlem av SWAPOs sentralkomité fra 1976 til 1986 og president for Namibian National Women’s Organisation (NANAWO) fra 1991 til 1994.

Hun har vært medlem av Namibias nasjonalforsamling siden 1990. Fra 1990 til 1996 var hun vise­minister for internasjonale relasjoner og samarbeid. I 1996 fikk hun for første gang ministerstatus som generaldirektør for kvinneanliggender i presidentens kontor, en stilling hun hadde frem til 2000 under Namibias første president, Sam Nujoma. I denne rollen arbeidet Nandi-Ndaitwah med å koordinere samarbeid mellom myndighetene, privat sektor og det sivile samfunn for å fremme statlige programmer til støtte for kvinner og barn.
I denne perioden ble Namibias nasjonale likestillingspolitikk (1997) vedtatt. Andre lover med fokus på likestilling, som *Married Persons Equality Act* (1996) og *Combating of Rape Act* (2000) – som også anerkjenner voldtekt innen ekteskap – ble innført for å styrke likestilling og redusere kjønnsbasert vold.
I 2000 ble hun forfremmet til minister med ansvar for kvinne- og barnevelferd. I 2003 ble *Domestic Violence Act* (2003) vedtatt med hennes støtte for å beskytte barn og ektefeller mot vold i hjemmet. I 2022 ble det publisert et tillegg til loven som utvidet beskyttelsen av barn i hjemmet også etter at de har fylt 18 år.

Fra 2005 til 2010 var hun informasjon- og kringkastingsminister i Namibias regjering. Deretter ble hun miljø- og turismeminister, en stilling hun hadde frem til en større regjeringsomdanning i desember 2012, da hun ble utnevnt til utenriksminister – et departement som senere fikk navnet minister for internasjonale relasjoner og samarbeid.

Under president Hage Geingob ble Nandi-Ndaitwah i mars 2015 utnevnt til visestatsminister, samtidig som hun fortsatte som minister for internasjonale relasjoner og samarbeid. Hun er medlem av både SWAPOs sentralkomité og politbyrå, og hun er også partiets sekretær for informasjon og mobilisering, noe som gjør henne til en av partiets viktigste talspersoner.

### Presidentskap
I mars 2023 utpekte president Hage Geingob Nandi-Ndaitwah til SWAPOs presidentkandidat i det namibiske parlamentsvalget i 2024. Etter Geingobs død i februar 2024 ble hun utnevnt til visepresident, etter Nangolo Mbumba, som da overtok som president. Hun ble dermed den første kvinnen i denne rollen. 

Den 3. desember 2024 ble hun offisielt erklært valgt til president i Namibia, og ble dermed den første kvinnen som innehar embetet. Nandi-Ndaitwah fikk 683 560 stemmer (58,7 %) og slo kandidatene Panduleni Itula og McHenry Venaani. Hun ble innsatt som president 21. mars 2025.

I innsettelsestalen i 2025 lovet hun å prioritere jobbskaping, med et mål om 500 000 nye arbeidsplasser. Satsingen skulle særlig rettes mot landbruk, fiskeri, kreative næringer og idrettssektoren.

I april 2025 kunngjorde Nandi-Ndaitwah at regjeringen vil innføre gratis høyere utdanning ved statlige institusjoner fra 2026. Den 27. april samme år avsatte hun Mac-Albert Hengari som minister for landbruk, fiskeri, vann og landreform etter at han ble arrestert på bestikkelsesanklager, etter at han forsøkte å bringe et angivelig voldtektsoffer til taushet.

## Privatliv
Netumbo Nandi-Ndaitwah er gift med generalløytnant (pensjonert) Epaphras Denga Ndaitwah, tidligere sjef for Namibias forsvarsstyrker. Hun er interessert i arbeid i lokalsamfunn for barn og lesing.

Hun blir ofte omtalt som NNN, et kallenavn som er mye brukt av hennes politiske samarbeidspartnere. 

Nandi-Ndaitwah er en forkjemper for kvinners rettigheter og likestilling i Namibia. Til tross for arbeidet hennes med likestillingsspørsmål mener mange kritikere at synspunktene hennes står i motsetning til feminisme, ettersom hun har et mer tradisjonelt og konservativt ståsted. I et intervju fra 2022 mellom EagleFM og politisk analytiker Henning Melber uttalte Melber at hun historisk sett ikke har støttet reproduktive rettigheter eller beskyttelse for LHBTQIA+-personer. Hun er også motstander av abort.
## Utmerkelser
Netumbo Nandi-Ndaitwah har mottatt flere priser og utmerkelser, blant annet:
* African Political Leader of the Year og African Female Leader of the Year fra African Leadership Magazine (ALM).
* En pris for «thought leadership» under Namibia Sustainable Development Awards.
* Inter-Generational Leadership Award under Nala Feminist (Nalafem) Summit 2024.
* Æresdoktorgrad fra Universitetet i Dar es Salaam i Tanzania.
Hun har også blitt hedret av presidenten i Namibia National Women’s Organization (NANAWO) for sitt arbeid med å styrke kvinners rolle i politikken.

## Galleri

File:WIPO Director General Meets Netumbo Nandi-Ndaitwah Namibia's Deputy Prime Minister - 52112407643.jpg|I 2022 møtte Netumbo Nandi-Ndaitwah WIPO-direktør Daren Tang. De diskuterte immaterielle rettigheters rolle i å fremme økonomisk utvikling, ungdom, musikkindustrien, kvinnelige innovatører og sosial utvikling, som en del av «Namibia Vision 2030»-planen.
File:Kohtumine Namiibia välisministriga (32963876308).jpg|I 2019 hadde Nandi-Ndaitwah et møte med Estlands utenriksdepartement.
File:F20230222ES-0628 (52829875141).jpg|I 2023 møtte Netumbo Nandi-Ndaitwah USAs førstedame Jill Biden på State House i Windhoek.


## Referanser

## Eksterne lenker
*